RML รูดหนัก 21% นลท.วิตกดีลซื้อ KPNL ส่อเค้ายืดเยื้อ
RML รูดหนัก 21% นลท.วิตกดีลซื้อ KPNL ส่อเค้ายืดเยื้อ โดยราคาปิดตลาดวันนี้อยู่ที่ระดับ 1.30 บาท ลบ 0.35 บาท หรือ 21.21% สูงสุดที่ 1.68 บาท ต่ำสุดที่ 1.16 บาท ด้วยมูลค่าซื้อขาย 677.25 ล้านบาท
22 ต.ค. 2561

ผู้สื่อข่าวรายงานว่า บริษัท ไรมอน แลนด์ จำกัด (มหาชน) หรือ RML ราคาปิดตลาดวันนี้อยู่ที่ระดับ 1.30 บาท ลบ 0.35 บาท หรือ 21.21% สูงสุดที่ 1.68 บาท ต่ำสุดที่ 1.16 บาท ด้วยมูลค่าซื้อขาย 677.25 ล้านบาท

ขณะที่ก่อนหน้านี้ RML เข้าทำการลงทุนในสินทรัพย์และกิจการของบริษัท เคพีเอ็น แลนด์ จำกัด หรือ KPNL มูลค่ากว่า 4 พันล้านบาท โดยเป็นบริษัทในเครือของบริษัท เคพีเอ็น โฮลดิ้ง จำกัด หรือ KPNH
จากประเด็นดังกล่าว นำมาซึ่งการฟ้องร้องระหว่าง”นายณพ ณรงค์เดช” ในฐานะโจทย์ ยื่นฟ้องจำเลย 5 ราย ได้แก่ บริษัท เคพีเอ็น โฮลดิ้ง จำกัด (KPNH) จำเลยที่ 1, นายกฤษณ์ ณรงค์เดช จำเลยที่ 2, นายกรณ์ ณรงค์เดช จำเลยที่ 3, นายระวี ธาตุนิยม จำเลยที่ 4 และบริษัท เคพีเอ็น แลนด์ จำกัด (KPNL) จำเลยที่ 5
ขณะที่นายณพ ในฐานะผู้ถือหุ้นทั้งทางตรงและทางอ้อมของทั้งสองบริษัทในสัดส่วน 28.50 เปอร์เซ็นต์ย่อมมีสิทธิโดยชอบในการตรวจสอบพิจารณาขายทรัพย์สินดังกล่าว แต่ด้วยการกระทำไม่สุจริตของจำเลยที่จงใจปกปิดซ่อนเร้น ทำให้นายณพไม่ทราบเรื่องราวมาก่อน กระทั่งต่อมาภายหลังได้ส่งผู้รับมอบอำนาจไปเป็นตัวแทนโต้แย้งประเด็นการขายทรัพย์สินในที่ประชุมวิสามัญของ KPNL ครั้งที่ 3/2561 แต่ไม่เป็นผล
โดยคาดว่าการฟ้องร้องครั้งนี้ส่งผลให้นักลงทุนเกิดความวิตกกังวลต่อการลงทุนในหุ้น RML ว่าจะไม่สามารถบรรลุข้อตกลงเข้าซื้อกิจการของ KPNL ได้ภายในสิ้นปีนี้ตามที่คาดการณ์เอาไว้ก่อนหน้านี้